Forslag til RÅDETS AFGØRELSE om definition af PMMA som en ny form for syntetisk narkotika, der skal underlægges kontrolforanstaltninger og strafferetlige foranstaltninger

(forelagt af Kommissionen)

BEGRUNDELSE

I. INDLEDNING

Europa-Kommissionen har omhyggeligt læst rapporten vedrørende en risikovurdering af PMMA (paramethoxymethylamfetamin eller N-methyl-1-4-(methoxyphenyl)-2-aminopropan), der blev udarbejdet den 29. oktober 2001 under et møde, som EONN indkaldte i sit videnskabelige udvalg. Risikovurderingen blev udført inden for rammerne af fælles aktion af 16. juni 1997 (97/396/RIA) om nye former for syntetisk narkotika (EFT L 167 af 25.6.1997, s. 1) som aftalt i den horisontale narkotikagruppe i Rådet den 28. maj 2001. Der er tidligere blevet foretaget fire risikovurderinger, og som følge heraf er én form for syntetisk narkotika (4-MTA) den 13. september 1999 (1999/615/RIA) blevet underlagt kontrolforanstaltninger og strafferetlige foranstaltninger.

På nuværende tidspunkt er PMMA underlagt kontrol i henhold til fire medlemsstaters narkotikalovgivning (Tyskland, Irland, Sverige og Det Forenede Kongerige).

Vedlagte forslag er udelukkende baseret på de oplysninger, der findes i risikovurderings rapporten og bilagene hertil.

II. ANVENDELSESOMRÅDET FOR DEN FÆLLES AKTION

Den fælles aktion "vedrører nye former for syntetisk narkotika, der ikke på nuværende tidspunkt er opført på nogen af listerne i FN-konventionen af 1971 om psykotrope stoffer, og som udgør en lige så stor trussel for folkesundheden som stofferne på liste I og II, og som har begrænset terapeutisk virkning". PMMA blev for første gang fremstillet på syntetisk vis i 1938, men det er for nylig blevet solgt som "ecstacy" (MDMA) og anvendt som rusmiddel. Det er ikke i øjeblikket opført på nogen af listerne i De Forenede Nationers konvention af 1971 om psykotrope stoffer. I lyset af de sundhedsmæssige risici, som PMMA indebærer for enkeltpersoner, kan stoffet udgøre en trussel for folkesundheden. PMMA er en amfetaminanalog, der ligger meget tæt på PMA, der i 1986 blev medtaget på liste I i FN-konventionen af 1971. PMMA er uden terapeutisk virkning. Som følge heraf synes PMMA at falde inden for anvendelsesområdet for den fælles aktion.

III. RISICI I FORBINDELSE MED PMMA

I EU er PMMA altid blevet indtaget sammen med PMA og undertiden med traditionelle narkotika i form af ecstasypiller. Der findes intet egentligt marked for hverken PMMA eller PMA.

PMMA er sammen med PMA sat i forbindelse med tre dødsfald i EU (alle i Danmark). Dyreforsøg tyder på, at forskellen mellem den PMMA-dosis, der medfører adfærdsmæssige forandringer, og den dødelige dosis er lille, og der er derfor stor risiko for akut forgiftning. PMMA og PMA er næsten lige toksiske for mus. I forbindelse med førnævnte dødsfald lå koncentrationen af PMMA i blodet inden for samme målestok som de koncentrationer af PMA eller MDMA, der er blevet målt i forbindelse med dødsfald. PMMA's beskedne MDMA-lignende virkninger kan opfattes sådan, at pillen er svag eller ikke virker, hvilket kan føre til indtagelse af flere piller og deraf følgende overdosis.

Der har fundet handel og distribution af PMMA sted i fire medlemsstater (Østrig, Danmark, Tyskland og Sverige). Tre medlemsstater (Østrig, Danmark og Sverige) ligger inde med oplysninger om den rolle, organiseret kriminalitet har spillet i forbindelse med handlen med PMMA/PMA. Der er i 29 tilfælde blevet beslaglagt 18 870 tabletter, der indeholdt PMMA. Alle tabletterne indeholdt desuden PMA og nogle af dem yderligere syntetiske narkotika (MDMA, efedrin, MSA etc.). Dette skal sammenholdes med, at der er beslaglagt mere end 17 mio. ecstacypiller. Der finder ikke en storstilet produktion af PMMA sted i EU. Størstedelen af de beslaglagte narkotika menes at komme fra Polen, hvor der på to laboratorier, der fremstiller PMMA og PMA, er blevet foretaget beslaglæggelser. Ifølge de polske myndigheder fortsætter produktionen af PMA og/eller PMMA i Polen og Ukraine.

IV. FORSLAGET TIL RÅDETS AFGØRELSE

På baggrund af ovenstående faktorer finder Kommissionen, at det er nødvendigt at tage initiativ til at foreslå Rådet, at PMMA underlægges de nødvendige kontrolforanstaltninger som omhandlet i artikel 5, stk. 1, tredje afsnit, i den fælles aktion af 16. juni 1997 (97/396/RIA) om nye former for syntetisk narkotika. I henhold til forslaget til afgørelse bør medlemsstaterne træffe de nødvendige foranstaltninger i overensstemmelse med deres nationale lovgivning for at underlægge PMMA de kontrolforanstaltninger og strafferetlige foranstaltninger, for hvilke der er hjemmel i deres lovgivning, som opfylder deres forpligtelser i henhold til FN-konventionen af 1971 om psykotrope stoffer med hensyn til de stoffer, der er opført på liste I og II i denne konvention.

Forslag til RÅDETS AFGØRELSE om definition af PMMA som en ny form for syntetisk narkotika, der skal underlægges kontrolforanstaltninger og strafferetlige foranstaltninger

RÅDET FOR DEN EUROPÆISKE UNION HAR -

under henvisning til traktaten om Den Europæiske Union,

under henvisning til fælles aktion 97/396/RIA af 16. juni 1997 vedtaget af Rådet på grundlag af artikel K.3 i traktaten om Den Europæiske Union vedrørende udveksling af oplysninger, risikovurdering og kontrol med nye former for narkotika [1], særlig artikel 5, stk. 1,

[1] EFT L 167 af 25.6.1997, s. 1.

under henvisning til Kommissionens initiativ, og

ud fra følgende betragtninger:

(1) Under et møde indkaldt af Det Europæiske Overvågningscenter for Narkotika og Narkotikamisbrug (EONN) inden for rammerne af dets videnskabelige udvalg blev der på grundlag af artikel 4, stk. 3, i fælles aktion 97/396/RIA udarbejdet en rapport, der indeholder en risikovurdering af PMMA (paramethoxymethylamfetamin eller N-methyl-1-4-(methoxyphenyl)-2-aminopropan).

(2) På nuværende tidspunkt er PMMA underlagt kontrol i henhold til narkotikalovgivningen i fire medlemsstater.

(3) PMMA er ikke i øjeblikket opført på nogen af listerne i De Forenede Nationers Konvention af 1971 om psykotrope stoffer. PMMA indebærer en sundhedsrisiko for enkeltpersoner og kan udgøre en trussel for folkesundheden. PMMA er en amfetaminanalog, der ligger meget tæt på PMA, der er omfattet af liste I i FN-konventionen af 1971. PMMA er uden terapeutisk virkning.

(4) I EU er PMMA altid blevet indtaget sammen med PMA i form af ecstasypiller (MDMA). Der findes intet egentligt marked for hverken PMMA eller PMA.

(5) PMMA er sammen med PMA blevet sat i forbindelse med tre dødsfald i EU. Dyreforsøg tyder på, at forskellen mellem den PMMA-dosis, der medfører adfærdsmæssige forandringer, og den dødelige dosis er lille, og der er derfor stor risiko for akut forgiftning. PMMA's toksicitet synes at være på niveau med PMA's og MDMA's.

(6) Der har fundet handel og distribution af PMMA sted i fire medlemsstater, og tre af disse ligger inde med oplysninger om den rolle, organiseret kriminalitet spiller i forbindelse med handlen med PMMA/PMA. Der er i 29 tilfælde blevet beslaglagt 18 870 tabletter, der indeholdt PMMA. Der finder ikke en storstilet produktion af PMMA sted i EU. Der er blevet foretaget beslaglæggelser på to laboratorier i Østeuropa, og det menes, at produktionen fortsætter der.

(7) Medlemsstaterne bør underlægge PMMA de kontrolforanstaltninger og strafferetlige foranstaltninger, for hvilke der er hjemmel i deres lovgivning, som opfylder deres forpligtelser i henhold til FN-konventionen af 1971 om psykotrope stoffer med hensyn til de stoffer, der er opført på liste I eller II i denne konvention -

TRUFFET FØLGENDE AFGØRELSE:

Artikel 1

Medlemsstaterne træffer de nødvendige foranstaltninger til, i overensstemmelse med deres nationale lovgivning, at underlægge PMMA (paramethoxymethylamfetamin eller N-methyl-1-4-(methoxyphenyl)-2-aminopropan) de kontrolforanstaltninger og strafferetlige foranstaltninger, for hvilke der er hjemmel i deres lovgivning, som opfylder deres forpligtelser i henhold til FN-konventionen af 1971 om psykotrope stoffer med hensyn til de stoffer, der er opført på liste I og II i denne konvention.

Artikel 2

Medlemsstaterne træffer, jf. artikel 5, stk. 1, tredje afsnit, i fælles aktion 97/396/RIA, de i artikel 1 omhandlede foranstaltninger senest tre måneder efter den dato, fra hvilken denne afgørelse får virkning. Medlemsstaterne informerer inden seks måneder efter den dato, fra hvilken denne afgørelse får virkning, Rådets Generalsekretariat og Kommissionen om de foranstaltninger, de har truffet.

Artikel 3

Denne afgørelse træder i kraft dagen efter offentliggørelsen.

Udfærdiget i Bruxelles, den

På Rådets vegne

Formand